KOMMISSIONENS BESLUTNING

af 16. juni 1999

om ændring af Kommissionens beslutning 1999/301/EF om ændring af beslutning 87/257/EØF om listen over virksomheder i Amerikas Forenede Stater, der er godkendt til indførsel af fersk kød til Fællesskabet, og om ændring af Rådets beslutning 79/542/EØF om listen over de tredjelande, hvorfra medlemsstaterne tillader indførsel af kvæg, svin, fersk kød og kødprodukter

(meddelt under nummer K(1999) 1709)

(EØS-relevant tekst)

(1999/417/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 3,

under henvisning til Rådets direktiv 96/22/EF af 29. april 1996 om forbud mod anvendelse af visse stoffer med hormonal og thyreostatisk virkning og af betaagonister i husdyrbrug og om ophævelse af direktiv 81/602/EØF, 88/146/EØF og 88/299/EØF(3), særlig artikel 11, og

ud fra følgende betragtninger:

(1) Medlemsstaterne kan kun indføre fersk kød inklusive affald fra tredjelande eller dele af tredjelande, der figurerer på en liste, som Rådet udarbejder på forslag af Kommissionen;

(2) listen over disse tredjelande eller dele heraf er anført i Rådets beslutning 79/542/EØF(4), senest ændret ved Kommissionens beslutning 1999/301/EF(5);

(3) ifølge beslutning 1999/301/EF suspenderes USA's opførelse på listen over tredjelande, hvorfra medlemsstaterne har tilladelse til at indføre fersk okseød og kødprodukter, fra den 15. juni 1999 efter opdagelsen af rester af xenobiotiske vækstfremmende hormoner i fersk okseød og -lever indført fra USA til konsum:

(4) USA har fået en begrænset periode til at træffe de nødvendige foranstaltninger for objektivt at nå dertil, at niveauet for sundhedsbeskyttelsen i Fællesskabet overholdes;

(5) USA har meddelt, at landet har gennemført en række yderligere foranstaltninger; disse foranstaltninger omfatter bl.a. udvidede programmer for virksomhedskontrol, øget officiel overvågning og 100 % kontrol af alle partier af dyr, der skal slagtes, inden for rammerne af det amerikanske program for hormonfrit kvæg;

(6) Europa-Kommissionen skal bruge mere tid til at kontrollere, at USA gennemfører disse foranstaltninger, og at de er effektive; USA skal fremlægge yderligere detaljer og svare på visse uafklarede spørgsmål;

(7) suspensionen af USA's opførelse på listen over tredjelande, hvorfra medlemsstaterne har tilladelse til at indføre fersk oksekød til konsum, bør derfor udsættes;

(8) Kommissionens beslutning 1999/302/EF(6) fastsætter en intensivering af importkontrollen vedrørende restkoncentrationer af væksthormoner ved indførsel af fersk oksekød (inklusive, slagteaffald) undtagen bisonkød (inklusive slagteaffald) fra USA;

(9) der er intet, der tyder på, at der anvendes hormonale vækstfremmere i bison; suspensionen bør derfor ikke gælde for bisonkød inklusive slagteaffald;

(10) de i denne beslutning fastsatte foranstaltninger bør tages op til revision senest den 15. december 1999;

(11) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 1999/301/EF foretages følgende ændringer:

1) Artikel 2, nr. 2, affattes således: "2) Følgende fodnote indsættes efter 'o = ikke tilladt': 's = suspenderet for udførsel af fersk oksekød (inklusive slagteaffald) undtagen bisonkød (inklusive slagteaffald) til konsum'.

"

2) Artikel 4 affattes således: "Artikel 4

Bestemmelserne i artikel 2 revideres inden den 15. december 1999, specielt på baggrund af resultaterne af Europa-Kommissionens kontrol af de amerikanske foranstaltningers effektivitet eller som følge af eventuelle ændringer af de amerikanske foranstaltninger."

3) I artikel 5, stk. 2, ændres datoen "den 15. juni 1999" til "den 15. december 1999".

Artikel 2

Medlemsstaterne ændrer de foranstaltninger, de anvender i handlen, for at bringe dem i overensstemmelse med denne beslutning. De underretter straks Kommissionen herom.

Artikel 3

Denne beslutning anvendes fra den 15. juni 1999.

Artikel 4

Denne beslutning er rettet til medlemsstaterne.

Udfærdiget i Bruxelles, den 16. juni 1999.

På Kommissionens vegne

Franz FISCHLER

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 125 af 23.5.1996, s. 3.

(4) EFT L 146 af 14.6.1979, s. 15.

(5) EFT L 117 af 5.5.1999, s. 52.

(6) EFT L 117 af 5.5.1999, s. 58.